ไอเอ็นจีชี้ศก.โลกเปราะบาง-หุ้นไทยยังเด่น
บลจ.ไอเอ็นจี มองเศรษฐกิจโลกยังถูกกระทบจากหนี้ยุโรป ยันประเทศตลาดเกิดใหม่-เอเชียแกร่ง ชูตลาดหุ้นไทยยังแจ๋ว
11 มิ.ย. 2555

บลจ.ไอเอ็นจี มองเศรษฐกิจโลกยังถูกกระทบจากหนี้ยุโรป ยันประเทศตลาดเกิดใหม่-เอเชียแกร่ง ชูตลาดหุ้นไทยยังแจ๋ว 
นายมนรัฐ ผดุงสิทธิ์ ประธานเจ้าหน้าที่บริหารการลงทุนฝ่ายจัดการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) กล่าวว่า ไอเอ็นจีคาดการณ์อัตราการเติบโตทางเศรษฐกิจโลกในครึ่งปีหลังของปี 2555 เติบโตอย่างค่อยเป็นค่อยไป ท่ามกลางภาวะความไม่แน่นอนเกี่ยวกับปัญหาวิกฤติหนี้ของยุโรป โดยการลงทุนในกลุ่มประเทศเกิดใหม่และภูมิภาคเอเชียยังได้รับความสนใจจากนักลงทุนต่างชาติ เนื่องจากการที่มีปัจจัยพื้นฐานทางเศรษฐกิจและโครงสร้างทางการเงินที่แข็งแกร่งเมื่อเทียบกับประเทศสหรัฐอเมริกาและกลุ่มยูโรโซน 




สำหรับเศรษฐกิจไทยคาดว่าจะขยายตัวได้ประมาณ 5.5%-6% ในปี 2555 แม้ยุโรปยังมีปัญหา แต่เชื่อว่าผู้ส่งออกของไทยมีการปรับตัวมาอย่างต่อเนื่อง อีกทั้งการค้าขายกันเองในภูมิภาคเพิ่มขึ้นต่อเนื่องช่วยรองรับผลกระทบจากภาวะถดถอยทางเศรษฐกิจในยุโรป  แต่ยังต้องจับตาประเด็นทางการเมืองที่อาจส่งผลกระทบต่อความมั่นใจในการบริโภคและการลงทุน   
นายมนรัฐ กล่าวว่า แนวโน้มการลงทุนในตลาดหุ้นไทยในครึ่งปีหลังจะผันผวนมากจากการชะลอตัวทางเศรษฐกิจของกลุ่มประเทศสำคัญๆ ในโลก เช่น สหรัฐ ยุโรปและจีน โดยนักลงทุนจะมีความคาดหวังต่อนโยบายต่างๆ ที่จะมีการออกมาเพื่อแก้ไขปัญหาทางเศรษฐกิจ สำหรับประเทศกรีซ  เชื่อว่าถ้าจะต้องออกจากกลุ่มประเทศยุโรปจะเป็นการออกแบบมีการเตรียมพร้อมการรับมือให้มีผลกระทบน้อยที่สุด 
“ตลาดหุ้นไทยยังน่าสนใจลงทุนของนักลงทุนต่างชาติ จากการคาดการณ์ผลประกอบการของบริษัทจดทะเบียน (บจ.) ไทย ของนักวิเคราะห์จะมีอัตราเติบโตของกำไร 27% ในปีนี้ โดยมีปัจจัยสนับสนุนจากทั้งการขยายตัวของรายได้ภาคประชาชน การอุดหนุนของภาครัฐและผลจากการลดภาษีนิติบุคคล เหลือ 23% และในปี 2556 คาดว่ากำไรบริษัทจดทะเบียนจะเติบโต 14.6%”นายมนรัฐ กล่าว
ทั้งนี้ การลงทุนในครึ่งหลังปีนี้ ยังคงแนะนำให้ลงทุนในกองทุนที่มีความยืดหยุ่นในการลงทุนระหว่างหุ้นและตราสารหนี้ เพื่อให้เหมาะสมกับสภาพการลงทุนในแต่ละขณะ